**ELŐTERJESZTÉS**

**A Gazdasági és Jogi Bizottság 2019. december 16-i ülésére**

**Javaslat a SZOVA Szombathelyi Vagyonhasznosító és Városgazdálkodási Nonprofit Zrt. Szervezeti és Működési Szabályzatának módosítására**

Tájékoztatom a Tisztelt Bizottságot, hogy Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (2) bekezdés b) pont bc) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy részvénytársaság esetében a gazdasági ügyeket ellátó bizottság dönt a szervezeti és működési szabályzat módosítása kérdésében.

A SZOVA Nonprofit Zrt. vezérigazgatója, Dr. Németh Gábor a társaság SZMSZ-ének módosítására tett javaslatot.

2020. január 1-től hatályba lép a köztulajdonban álló gazdasági társaságok takarékosabb működéséről szóló 2009. évi CXXII. törvény új, 7/J. paragrafusa. A módosítás szerint a 600 millió forint mérlegfőösszeget, 1.200 millió forint árbevételt és 100 fő átlagos foglalkoztatotti létszámot meghaladó társaságoknak kötelező jelleggel belső ellenőrt kell alkalmazniuk. A SZOVA Nonprofit Zrt. jelenleg is alkalmazott belső ellenőrt, de a törvényi előírásoknak megfelelő módosításokat tartalmazza az SZMSZ, többet között, hogy a belső ellenőr a vezérigazgató közvetlen irányítása alá fog tartozni.

A módosítás másik eleme, hogy a 2015-ben létrejött Projektfejlesztési és Stratégiai Igazgatóság helyett létrejön külön a Stratégiai Igazgatóság, illetőleg a Projektfejlesztési Igazgatóság. A megkezdett ingatlanfejlesztési projektek volumene alapján indokolt a stratégiai feladatmeghatározás és a beruházások operatív koordinálásának szétválasztása. A Stratégiai Igazgatóság vezetője közvetlenül a vezérigazgatónak alárendelve látja el feladatait. Az Igazgatóság egyelőre beosztott személyi állománnyal nem fog rendelkezni, amennyiben a feladatok ezt indokolják a létszám a jövőben feltöltésre kerülhet. A társaság előterjesztése és az SZMSZ módosítás a jelen előterjesztés 1. számú melléklete.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2019. december 11.**

 **/: Dr. Nemény András :/**

**Határozati javaslat**

**…./2019. (XII.16.) GJB. számú határozat**

A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (2) bekezdés b) pont bc) alpontja alapján a SZOVA Szombathelyi Vagyonhasznosító és Városgazdálkodási Nonprofit Zrt. Szervezeti és Működési Szabályzatának módosítását az 1. számú mellékletben foglalt tartalommal jóváhagyja. Az SZMSZ hatályba lépésének időpontja 2020. január 1.

**Felelős:** Dr. Nemény András polgármester

Bokányi Adrienn, a Gazdasági és Jogi Bizottság elnöke

(végrehajtásért: Nagyné dr. Gats Andrea, a Jogi és Képviselői Osztály

 vezetője)

**Határidő:** azonnal